钦定古今图书集成/明伦汇编/官常典/第351卷 > 谢让
## 钦定古今图书集成/明伦汇编/官常典/第351卷 > 谢让

按《元史》本传：“让字仲和，颍昌人。祖义，有财勇，金贞祐
间为义军千户。让幼颖悟好学，及壮，推择为吏，补宣
慰司令史。国兵取宋，立行中书省于江西，让以选为
令史，调河间等路都转盐运司经历。先是，灶户在军
籍者，悉除其名，以丁多寡为额输盐。其后多顾旧户，
代为煮盐，而顾钱甚薄。让言军户既落籍为民，当与
旧灶户均役。既令代役，岂宜复薄其佣，使重困乎？自
今顾人，必厚与直。”乃听。先是，逃亡户率令见户包纳
其盐，由是豪强者以计免，而贫弱愈困。让令验物力
多寡，比次甲乙以均之。擢南台御史，举湖广行省平
章政事哈剌哈孙荅剌罕可为御史大夫，山东廉访
使陈天祥可为御史中丞，右司员外郎高昉可任风
宪，劾江浙省臣听诏不恭及不法事。帝遣使杂问，既
款服，诏令让与俱来。人皆危之，让恬然若无事者，台
纲以之益振。大德间，诏立陕西行御史台，以让为都
事，凡御史封章及文移，其可否一决于让。入为中书
省右司都事，迁户部员外郎。时东胜、云、丰等州民饥，
乞籴邻郡。宪司惧其贩鬻为利，闭其籴。事闻于朝，让
设法立禁，闭籴者有罪，三州之民，赖以全活者甚众。
四年，授宗正府郎中，擢监察御史，迁中书省右司员
外郎，出为湖广行省左右司郎中。时广西两江岑雄、
黄圣许等，屡相仇杀为边患，让谓：“此曹第可怀柔，不
宜力竞，宽其法以羁縻之，使不至跳梁可也。若乃舍
中国有用之民，争炎荒不毛之地，非长策也。”因书榜
招谕，以携其党。湖广宣慰使张国纪建言科江南夏
税，让极言其非便。迁河南行省左右司郎中。是时，江
淮屯戍军二十馀万，亲王分镇扬州，皆以两淮民税
给之，不足则漕于湖广、江西。是岁，会计，两淮仅少三
十万石，让请以淮盐三十万引鬻之，收其“价钞以给
军食，不劳远运”，公私便之。至大元年，转户部侍郎。时
京仓主计吏以仓廪多罅漏，惟久雨米坏，请覆糠秕
其上，因揉诸米中，以给内外工人及宿卫者。让察其
奸，以槁秸易之，奸弊悉除。二年，拜西台治书侍御史。
三年，拜治书侍御史，未上，改同佥枢密院事，寻拜户
部尚书。仁宗在东宫，以让先朝旧人，召见赐酒，以示
眷注。四年，改刑部尚书。仁宗即位，加让正让大夫，入
谢，赐以卮酒，让痛饮之。帝曰：“人言老尚书不饮，何饮
耶？”让曰：“君赐不敢违也。”少顷，醉不能立，命扶出之。翼
日，让谢，帝曰：“老尚书诚不饮也。”初，尚书省柄臣构杀
留守郑阿尔思兰，籍其家，中外冤之。尚书省罢，未有
直其冤者。让明其事，以所籍赀产给还之。有旨：六部
事疑不决者，须让共议而后上闻。于是户部更定钞法，礼部议正《礼》文，让皆与焉。刑部有案，让未署字而
误用印，吏惧，遂私效让署。事觉，度无损于事，且怜吏
以罪废，遂视之曰：“吾署也。”其宽厚多类此。让上言：“古
今有天下者，皆有律以辅治。堂堂圣朝，讵可无法以
准之，使吏任其情，民罹其毒乎？”帝嘉纳之。乃命中书
省纂集典章，以让精律学，使为校正官，赐青鼠裘一
袭，侍宴服六袭。二年，朝廷以吏多滞事，责曹按不如
程者。令下，让曰：“刑狱非钱谷铨选之比，宽以岁月，尚
虑失实，岂可律以常法乎？”乃入白于宰相曰：“尚书言
是也。”由是刑曹独得不责稽违。拜陕西行省参知政
事，未几，拜西台侍御史。命甫下，诏罢，西台复立，就拜
侍御史。四年十月卒于官，年六十有六。赠正奉大夫、
河南行省参知政事，追封陈留郡公，谥宪穆。